Bog‘dorchilik-uzumchilik shirkatlarining amaldagi faoliyati va ularning tashkiliy-huquqiy asoslarini takomillashtirish masalalari yuzasidan O‘zbekiston Respublikasi Vazirlar Mahkamasiga yuborilgan parlament so‘rovi natijalari haqida

O‘zbekiston Respublikasi Oliy Majlisi Senatining 2020-yil 20-noyabrdagi “Bog‘dorchilik-uzumchilik shirkatlarining amaldagi faoliyati va ularning tashkiliy-huquqiy asoslarini takomillashtirish masalalari yuzasidan O‘zbekiston Respublikasi Vazirlar Mahkamasiga yuborilgan parlament so‘rovi natijalari haqida”gi SQ-179-IV-sonli Qarori ijrosi yuzasidan O‘zbekiston Respublikasi Vazirlar Mahkamasi tomonidan muayyan ishlar amalga oshirilgan. 
 Xususan, Vazirlar Mahkamasining 2020-yil 13-noyabrdagi 490-sonli farmoyishi bilan Bog‘dorchilik-uzumchilik shirkatlari faoliyatini kompleks o‘rganish, yuzaga kelayotgan muammolarni aniqlash, bartaraf etish va sohani tartibga solish yuzasidan respublika ishchi guruhi tuzilib, umumiy maydoni 6 140 gektar bo‘lgan 730 ta shirkatning umumiy holati o‘rganilgan. 
 Biroq taqdim etilgan ma’lumotlar parlament so‘rovidagi qator masalalar bo‘yicha mas’uliyat bilan ish olib borilmaganligini va natijada sohadagi dolzarb masalalar o‘z yechimini topmaganligini ko‘rsatmoqda.
 Jumladan, shirkatlar faoliyatidagi asosiy kamchiliklar ularning tashkiliy-huquqiy asoslari bilan bog‘liq bo‘lsa-da, sohaning normativ-huquqiy bazasini takomillashtirish ishlari talab darajasida amalga oshirilmagan. Buning oqibatida hozirgi kunga qadar:
 shirkatlar hududida qurilgan imoratlarni turar joy toifasiga o‘tkazishning ochiq va shaffof mexanizmlari joriy etilmagan;
 shirkatlar maqomi va faoliyatining tashkiliy-huquqiy asoslari, ularga yer uchastkalari berish hamda ulardan foydalanish tartibi va shartlari takomillashtirilmagan; 
 shirkat raisini saylash tartibi va uning vakolatlari doirasi aniq belgilanmagan.
 Bundan tashqari, shirkatlar faoliyatining tashkiliy-huquqiy asoslaridagi kamchiliklar quyidagi tizimli muammolarning saqlanib qolishiga sabab bo‘lmoqda:
 shirkat a’zoligiga qabul qilish va undan chiqarish bo‘yicha belgilangan tartibga rioya qilinmaganligi oqibatida shirkatlar hududidagi mavjud 74 mingdan ziyod yer uchastkasining 11 mingga yaqinidan turar joy sifatida, 400 ga yaqinidan noturar joy sifatida noqonuniy ravishda foydalanib kelinmoqda;
 jami 74 ming yer uchastkasidan atigi 38 mingtasiga kadastr hujjatlari rasmiylashtirilgan, qolgan 36 mingtasining aksariyatida bino-inshootlar mavjud bo‘lsa-da, kadastr hujjatlari rasmiylashtirilmagan. Kadastr hujjatlari rasmiylashtirilgan yer uchastkalarining yarmi (19 mingga yaqini) davlat ro‘yxatidan o‘tkazilmagan; 
 o‘zboshimchalik bilan egallab olingan va samarasiz foydalanilayotgan yer uchastkalarini zaxiraga qaytarish tizimi, shirkatlar hududidagi uy-joylarga kommunal xizmat ko‘rsatish tashkilotlari tomonidan xizmatlar ko‘rsatishda yagona yondashuvning mavjud emasligi, ichki yo‘llar va ko‘chalarni ta’mirlash ishlari olib borilmayotganligi, amaliyotda turlicha yondashuvlar mavjudligi sababli muammolar vujudga kelgan.
 Yuqorida bayon etilganlardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 14-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Shirkatlarning amaldagi faoliyati va ularning tashkiliy-huquqiy asoslarini takomillashtirish masalalari yuzasidan O‘zbekiston Respublikasi Vazirlar Mahkamasiga yuborilgan parlament so‘rovidagi masalalarni o‘rganish bo‘yicha Respublika ishchi guruhi tomonidan talab darajasida ish olib borilmaganligi, sohadagi dolzarb muammolarni hal qilishga qaratilgan aniq takliflar ishlab chiqilmaganligi ko‘rsatib o‘tilsin.
 2. O‘zbekiston Respublikasi Vazirlar Mahkamasi bir oy muddatda:
 shirkatlarni hamda ularning hududida qurilgan obyektlarni davlat ro‘yxatidan o‘tkazish;
 shirkat boshqaruvi a’zolarini saylash va shirkatning boshqaruv faoliyatini amalga oshirish;
 shirkat a’zoligiga qabul qilish, undan chiqarish va shirkat hududidagi yer uchastkalaridan foydalanish tartibini belgilovchi normativ-huquqiy hujjat ishlab chiqib, amaliyotga joriy qilsin hamda mazkur band ijrosi yuzasidan O‘zbekiston Respublikasi Oliy Majlisi Senatiga axborot taqdim etsin.
 3. Ushbu Qarorning ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev hamda Agrar, suv xo‘jaligi masalalari va ekologiya qo‘mitasi raisi B. Tajiyev zimmasiga yuklansin.